Alf Bjørseth

Alf Bjørseth (født 1941) er en norsk kjemiker, gründer og milliardær. I 1989 grunnla han den private inkubatoren Scandinavian Advanced Technology AS (Scatec). Han har også startet solcelleprodusentene Renewable Energy Corporation/ScanWafer (REC), Norsun og en rekke andre selskaper.

 Utdannelse 
I 1960 tok Bjørseth realartium og i 1969 ble han cand.real. ved Universitetet i Oslo. 

 Arbeid 
Etter doktorgraden ble han ansatt som amanuensis ved UiO. Etter en tid ble han ansatt som amanuensis i Bergen. Senere arbeidet han en periode for SI (nå SINTEF) og deretter for Battelle Labs i USA. Han ble så ansatt som forskningsdirektør ved Norsk Hydros forskningssenter på Herøya, og ble senere teknologidirektør i Elkem.

På 1980-tallet etablerte Bjørseth Scatec, som var et privat utviklingsselskap og en inkubator. I 1994 etablerte han selskapet Scanwafer; Scanwafer ble senere omdøpt til Renewable Energy Corporation (REC), og ble børsnotert i 2006 med markedsverdi rundt 50 milliarder kroner. Før REC gikk på børs, forlot Bjørseth ledelsen og solgte sin andel i selskapet. Han realiserte dermed verdier på nærmere én milliard kroner.

Størstedelen av denne kapitalen skjøt han deretter inn i Scatec, som har en rekke industriprosjekter under utvikling, deriblant Norsun, Norsk Titanium, n-Tec, Thor Energy, NorWind mfl. Flere av oppstartsselskapene har vært etablert i samarbeid med andre norske storkonsern, f.eks. Norsun (Norsk Hydro), Thor Energy (Statoil og Statkraft).

I Scatec er Bjørseth nå styreformann og teknologidirektør, og han arbeider med prosjekter innen fornybar energi og avanserte materialer.

Bjørseth er rådgiver for Good Energies, tidligere investor i REC og investor i Norsun.

 Priser og hedersbevisninger 
 Bjørseth ble 24. november 2006 utnevnt til kommandør av Den Kongelige Norske St. Olavs Orden for sin innsats for norsk industri og næringsliv
 I 2006 mottok Bjørseth og REC miljøprisen Glassbjørnen
 2003 Guldberg-Waage-medaljen fra Norsk kjemisk selskap
2015 Teknas gullmedalje - påskjønnelse for fremragende innsats som har skapt nye muligheter for norske teknologer
2023 NTNUs ærespris.

 Referanser 
Hedersprisen gikk til Alf Bjørseth og REC 

 Eksterne lenker 
 Scatecs hjemmeside
 Pressemelding fra Scatec i forbindelse med at Bjørseth ble utnevnt til Kommandør av Den Kongelige Norske St. Olavs Orden i 2006


Kategori:Norske kjemikere
Kategori:Norske forretningsfolk
Kategori:Norske industrigründere
Kategori:Norske seriegründere
Kategori:Medlemmer av Det Norske Videnskaps-Akademi
Kategori:Personer tilknyttet Norsk Hydro
Kategori:Personer tilknyttet SINTEF
Kategori:Elkem
Kategori:Personer tilknyttet Renewable Energy Corporation
Kategori:Guldberg og Waage-medaljen
Kategori:Æresmedlemmer av Norges Tekniske Vitenskapsakademi
Kategori:Kommandører av St. Olavs Orden